**STREDNÁ ODBORNÁ ŠKOLA DOPRAVNÁ, ROSINSKÁ CESTA 2, 010 08 ŽILINA**

**Oznam č. 13/2020**

**MATURITA 2021**

**Základné informácie**

Vypracovala: Ing. Juliana Duháčková, ZRŠ

 školský koordinátor MS

 Ing. Mária Vítová, PhD., MBA

riaditeľka SOŠD

Žilina, september 2020

**1 Organizácia maturitných skúšok (MS)**

Maturitné skúšky upravuje **zákon č. 245/2008 Z. z. o výchove a vzdelávaní (školský zákon)** a o zmene a doplnení niektorých zákonov v znení neskorších predpisov a **vyhláška č. 318/2008 Z. z. o ukončovaní štúdia na stredných školách** v znení neskorších predpisov.

Externú časť maturitných skúšok (EČ MS) a písomnú formu internej časti (PFIČ MS) zabezpečuje Národný ústav certifikovaných meraní vzdelávania - NÚCEM.

**Posledné legislatívne zmeny upravujúce priebeh MS:**

1. ***Zmeny vyhlášky č. 318/2008 Z. z. o ukončovaní štúdia na stredných školách v znení neskorších predpisov:***

**a) účinné od 1. septembra 2019:**

* Charakteristika maturitných zadaní a úloh nich, všeobecné učebné pomôcky, hodnotenie žiakov jednotlivých predmetov MS a úpravy pre žiakov so zdravotným znevýhodnením budú uvedené v katalógu cieľových požiadaviek.

**b) účinné od 1. septembra 2018:**

* Zmena spôsobu testovania EČ MS zo slovenského jazyka a slovenskej literatúry **(školy s vyučovacím jazykom maďarským)**: EČ MS zo slovenského jazyka a slovenskej literatúry bude overovať komunikačné kompetencie v častiach počúvanie s porozumením, čítanie s porozumením a jazyk a literatúra.

**c) účinné od 1. septembra 2015:**

* Predĺženie času administrácie testov EČ MS:
* zo slovenského jazyka a literatúry z 90 na 100 minút,
* z matematiky zo 120 na 150 minút.

***2. Zmeny školského zákona:***

**a) účinné od 1. septembra 2015:**

* Umožnenie žiakom konať **dobrovoľnú maturitnú skúšku** nielen z EČ MS a IČ MS, ale aj z jednotlivých foriem IČ MS a to PFIČ alebo ÚFIČ MS, tiež z ich kombinácií (§ 74 odsek 7).
* Spresnenie **definície PFIČ MS** – súbor tém alebo zadaní, ktoré zadáva NÚCEM (§ 76 odsek 5).
* Zosúladenie ustanovenia **o vyjadrení klasifikácie žiakov** so skutočnosťou. Klasifikácia žiaka z predmetov, ktoré majú externú časť maturitnej skúšky, sa vyjadruje percentom úspešnosti s príslušným percentilom, čo v ustanovení absentovalo (§ 86 odsek 1).
* Spresnenie ustanovení a umožnenie žiakom konať **opravnú maturitnú skúšku** z predmetov, ktoré majú EČ a IČ MS pozostávajúcu z dvoch foriem (písomnej formy a ústnej formy) z tých častí alebo foriem, z ktorých žiak nesplnil požadované kritériá pre úspešné vykonanie maturitnej skúšky z daného predmetu (§ 88 odseky 1 a 2).
* Spresnenie ustanovení a umožnenie **opakovať žiakom nielen časť maturitnej skúšky po jej prerušení, ale aj jej formu,** to znamená, že napr. v rámci internej časti môže jednotlivo opakovať nielen PFIČ MS, ale aj ÚFIČ MS (§ 89 odseky 5 a 6).

**b) účinné od 1. marca 2014:**

* Zrušenie vyhlášky č. 319/2008 Z. z. o uznávaní náhrady maturitnej skúšky z cudzieho jazyka v znení neskorších predpisov, t. j. zrušenie možnosti uznania jazykového certifikátu ako náhrady MS z cudzieho jazyka. V školskom roku 2017/2018 si teda žiaden žiak nemôže uplatniť náhradu maturitnej skúšky z cudzieho jazyka.

**c) účinné od 15. júna 2013:**

* **Rozšírenie možnosti konať opravnú skúšku EČ a PFIČ MS** z predmetov, ktoré majú EČ a PFIČ MS alebo len EČ MS, okrem riadneho termínu MS nasledujúceho školského roka **aj v septembri nasledujúceho školského roka** (školský zákon, § 77, odsek 5).
* **Na opravnú skúšku EČ a PFIČ MS** sa žiak **prihlási** riaditeľovi školy **do 30. júna**, ak sa opravná skúška koná v septembri nasledujúceho školského roka, alebo **do 30. septembra nasledujúceho školského roka**, ak sa opravná skúška koná v riadnom termíne nasledujúceho školského roka (školský zákon, § 77, odsek 7).
* Ak je poslednou časťou MS EČ alebo PFIČ MS a koná sa v septembri nasledujúceho školského roka, **vysvedčenie o maturitnej skúške bude žiakovi vydané najneskôr do desiatich dní od jej konania** (školský zákon, § 90, odsek 1).

**Z legislatívnych noriem upravujúcich organizáciu maturitnej skúšky ďalej vyplýva:**

1. Žiak môže konať MS iba z vyučovacích predmetov (okrem výchovných vyučovacích predmetov), ktoré sú uvedené v učebnom pláne školy a v ktorých sa vzdelával.
2. MS zo všetkých maturitných predmetov, okrem cudzích jazykov, sa vykonáva na jednej úrovni.
3. MS z cudzích jazykov sa vykonáva na dvoch úrovniach B1 a B2 podľa Spoločného európskeho referenčného rámca pre jazyky. Žiak gymnázia vykoná MS z povinného cudzieho jazyka na úrovni B2 a žiak strednej odbornej školy a konzervatória si vyberie, na ktorej úrovni ju chce vykonať (B1 alebo B2).
4. EČ a PFIČ MS môže žiak vykonať iba z jedného cudzieho jazyka, ktorý si žiak určí pri prihlasovaní na MS.
5. Žiak s vývinovými poruchami učenia alebo so sluchovým postihnutím môže z predmetu zo skupiny cudzích jazykov konať len ÚFIČ MS.
6. Žiak so sluchovým postihnutím si môže do 30. septembra 2020 namiesto predmetu zo skupiny cudzích jazykov zvoliť jeden z predmetov matematika alebo občianska náuka.
7. Test EČ MS z cudzieho jazyka alebo druhého vyučovacieho jazyka pre žiakov so sluchovým postihnutím neobsahuje úlohy na počúvanie s porozumením. Táto požiadavka sa eviduje pri prihlasovaní žiaka na MS do maturitnej databázy.
8. Zadania ÚFIČ MS sa nezverejňujú. Maturitné zadania a úlohy v nich vychádzajú z platných cieľových požiadaviek na vedomosti a zručnosti maturantov pre príslušný predmet a úroveň, ktoré sú zverejnené na webovej stránke ŠPÚ.
9. Žiak úspešne vykoná MS z predmetu, **ktorý má EČ a PFIČ MS**, ak jeho hodnotenie z ÚFIČ MS
	* nie je horšie ako stupeň prospechu 3 (dobrý) a v PFIČ MS získa viac ako 25 % z celkového počtu bodov alebo v EČ MS získa viac ako 33 % , alebo
	* je stupeň prospechu 4 (dostatočný) a v PFIČ MS získa viac ako 25 % z celkového počtu bodov a súčasne v EČ MS získa viac ako 33 % z celkového počtu bodov.
10. Žiak úspešne vykoná MS z predmetu, **ktorý má EČ MS a nemá PFIČ MS**, ak jeho hodnotenie z ÚFIČ MS
	* nie je horšie ako stupeň prospechu 3 (dobrý) a v EČ MS získa viac ako 25 % z celkového počtu bodov alebo
	* je stupeň prospechu 4 (dostatočný) a v EČ MS získa viac ako 33 % z celkového počtu bodov.

**Informácie o opravnej skúške EČ MS, PFIČ MS a ÚFIČ MS**

Ak žiak **nesplní podmienky pre úspešné vykonanie MS** uvedené v § 15, odsek 7 a 8 vyhlášky č. 318/2008 Z. z. o ukončovaní štúdia na stredných školách v znení neskorších predpisov v predmetoch, ktoré majú okrem ÚFIČ MS aj EČ a PFIČ MS alebo len EČ MS, platia nasledujúce informácie:

1. ÚFIČ MS z predmetov, ktoré majú EČ a PFIČ MS alebo len EČ MS, na ktoré sa žiak prihlásil, môže žiak vykonať v riadnom termíne (RT) MS bez ohľadu na výsledky EČ alebo PFIČ MS z týchto predmetov.
2. Ak žiak strednej školy neúspešne vykonal MS z niektorých, **najviac však dvoch predmetov,** môže mu školská maturitná komisia (ŠMK) povoliť konať opravnú skúšku z týchto predmetov alebo časti a formy skúšky z týchto predmetov (školský zákon, § 88, odsek 1 a 2).
3. Žiak, ktorý nevykonal úspešne MS z predmetu, **požiada ŠMK o opravnú skúšku z tohto predmetu.** Vo svojej žiadosti špecifikuje, ktorú časť alebo formu MS chce opravovať (školský zákon, § 88, odsek 1 a 2). **Môže požiadať o opravnú skúšku iba tej časti alebo formy, v ktorej bol neúspešný**.
4. Termín konania opravnej skúšky ÚFIČ MS je september alebo február nasledujúceho školského roka. **Opravnú skúšku EČ a PFIČ MS môže žiak vykonať v mimoriadnom skúšobnom období v septembri nasledujúceho školského roka alebo v riadnom termíne EČ a PFIČ MS nasledujúceho školského roka** (školský zákon, § 77, odsek 5 a § 88, odsek 4), pričom nasledujúcim školským rokom sa rozumie školský rok nasledujúci po školskom roku, v ktorom žiak konal MS v riadnom termíne (napr. žiak, ktorý neúspešne vykonal MS v riadnom termíne roku 2021, môže vykonať opravnú skúšku v septembri 2021 alebo v marci 2022).
5. Na opravnú skúšku EČ a PFIČ MS sa žiak prihlási riaditeľovi školy **do 30. júna**, ak chce opravnú skúšku konať v septembri nasledujúceho školského roka alebo **do 30. septembra** nasledujúceho školského roka, ak chce opravnú skúšku konať v riadnom termíne nasledujúceho školského roka (školský zákon, § 77, odsek 7). Tomuto prihláseniu predchádza žiadosť o opravnú skúšku v zmysle bodu 3.
6. Žiaka, ktorý žiada o opravný termín v riadnom termíne nasledujúceho školského roka, prihlási na EČ a PFIČ MS riaditeľ školy prostredníctvom informačného systému pre EČ a PFIČ MS zároveň so žiakmi, ktorých bude v danom školskom roku prihlasovať na riadny termín MS, ale v IS uvedie informáciu, že ide o opravný termín.
7. O opravný termín EČ MS a PFIČ MS môže požiadať iba žiak, ktorý má ukončenú celú maturitnú skúšku, absolvoval všetky vybrané maturitné predmety a všetky časti maturitnej skúšky týchto maturitných predmetov a nesplnil podmienky pre úspešné vykonanie maturitnej skúšky.

Upozornenie! O opravný termín EČ MS a PFIČ MS teda nemôže požiadať žiak, ktorý napr. neukončil úspešne posledný ročník štúdia, v auguste koná opravné skúšky na ukončenie štúdia a v septembri nasledujúceho školského roka chce konať náhradný termín ÚFIČ MS a zároveň v septembri by chcel konať aj opravný termín EČ MS a/alebo PFIČ MS.

**2 Termíny EČ a PFIČ MS 2021**

**EČ a PFIČ MS** sa uskutočnia **16. až 19. marca 2021**. Administrácia EČ a PFIČ MS sa uskutoční podľa organizačných pokynov NÚCEM, ktoré budú zverejnené na webových stránkach NÚCEM www.nucem.sk a CVTI SR-ŠVS maturita.svsbb.sk, [www.svs.edu.sk](http://www.svs.edu.sk).

**Administrátormi testov** budú učitelia príslušnej školy. **Administrátori testov nesmú mať aprobáciu z predmetu, z ktorého žiaci píšu test EČ MS a PFIČ MS, a nemali by to byť ich triedni učitelia.**

Regulárny priebeh administrácie bude kontrolovať a zabezpečovať **externý dozor – predsedovia predmetových maturitných komisií** (PMK) a dohľad nad priebehom MS bude vykonávať **predseda ŠMK.**

V prípade malého počtu maturujúcich žiakov (menej ako 12) z niektorého predmetu môže príslušný OŠ OÚ odporučiť školám vytvoriť spoločné skupiny na administráciu EČ a PFIČ MS. NÚCEM odporúča, aby spoločné skupiny na administráciu EČ a PFIČ MS vytvárali aj spojené školy, školy so spoločným riaditeľom, prípadne aj školy sídliace v jednej budove.

**Riadny termín EČ a PFIČ MS 2021**

**16. marec 2021 (utorok) – slovenský jazyk a literatúra**

**17. marec 2021 (streda) – anglický jazyk, nemecký jazyk**

**18. marec 2021 (štvrtok) – matematika**

**Náhradný termín EČ a PFIČ MS** sa uskutoční **08. až 13. apríla 2021**. Podrobné informácie o organizácii náhradného termínu EČ a PFIČ MS budú zúčastneným školám poskytnuté v dostatočnom časovom predstihu.

**Opravný termín EČ a PFIČ MS** sa uskutoční **03. až 08. septembra 2021**. Podrobné informácie o organizácii opravného termínu EČ a PFIČ MS budú zúčastneným školám poskytnuté v dostatočnom časovom predstihu.

**Zber dát** o výsledkoch žiakov z PFIČ MS 2021 cez informačný systém pre EČ a PFIČ MS bude prebiehať v termíne **od 18. mája 2021 do 22. júna 2021.**

**3 Administrované testy EČ MS, témy a zadania PFIČ MS**

V školskom roku 2020/2021 budú administrované:

* **testy EČ MS z predmetov slovenský jazyk a literatúra,**
* **centrálne zadaný súbor štyroch tém PFIČ MS z vyučovacieho jazyka (slovenský jazyk a literatúra),**
* **testy EČ MS z predmetov anglický jazyk a nemecký jazyk úrovne B1 a B2,**
* **centrálne vypracované zadania PFIČ MS z predmetov anglický jazyk a nemecký jazyk úrovne B1 a B2,**
* **testy EČ MS z predmetu matematika.**

**4 Charakteristika testov EČ MS, tém a zadaní PFIČ MS**

***Slovenský jazyk a literatúra (SJL)***

**Trvanie EČ MS:** 100 minút

**Formát úloh:** 40 úloh s výberom odpovede, 24 úloh s krátkou odpoveďou

**Trvanie PFIČ MS:** 150 minút

**Formát úloh:** 1 úloha s dlhou odpoveďou (štyri témy s určenou žánrovou

 formou, z ktorých si žiak vyberie a vypracuje iba jednu)

***Anglický jazyk (AJB1), nemecký jazyk (NJB1)***

Obsahom a úrovňou náročnosti zodpovedá test EČ MS a zadanie PFIČ MS úrovni B1 Spoločného európskeho referenčného rámca pre jazyky.

**Trvanie EČ MS:** 100 minút

**Formát úloh:** 36 úloh s výberom odpovede, 24 úloh s krátkou odpoveďou

**Trvanie PFIČ MS**: 60 minút

**Formát úloh:** 1 úloha s dlhou odpoveďou (jedno zadanie s určenou žánrovou

 formou)

***Anglický jazyk (AJB2), nemecký jazyk (NJB2)***

Obsahom a úrovňou náročnosti zodpovedá test EČ MS a zadanie PFIČ MS úrovni B2 Spoločného európskeho referenčného rámca pre jazyky.

**Trvanie EČ MS:** 120 minút

**Formát úloh:** 46 úloh s výberom odpovede, 34 úloh s krátkou odpoveďou

**Trvanie PFIČ MS:** 60 minút

**Formát úloh:** 1 úloha s dlhou odpoveďou (jedno zadanie s určenou žánrovou

 formou)

***Matematika (MAT)***

**Trvanie EČ MS:** 150 minút

**Formát úloh:** 20 úloh s krátkou odpoveďou, 10 úloh s výberom odpovede

Podrobné špecifikácie testov EČ MS, tém a zadaní PFIČ MS budú zverejnené na www.nucem.sk v časti Maturita/Maturita 2021/Špecifikácia testov EČ a PFIČ MS 2021.

**5 Jazykové varianty testov EČ MS, tém a zadaní PFIČ MS**

Pre školy s vyučovacím jazykom slovenským budú všetky testy, súbory tém a zadania vypracované v slovenskom jazyku, s výnimkou testov z cudzích a druhých vyučovacích jazykov. Testy a zvukové nahrávky z cudzích jazykov budú vytvorené:

* pre úroveň B1 v príslušnom cudzom jazyku, okrem všeobecných pokynov a pokynov k jednotlivým častiam testu, ktoré budú v slovenskom jazyku.
* pre úroveň B2 v príslušnom cudzom jazyku okrem všeobecných pokynov, ktoré budú v slovenskom jazyku.

**6 Žiaci so zdravotným znevýhodnením**

Žiaci so zdravotným znevýhodnením (ZZ) **môžu mať** v súlade so školským zákonom a vyhláškou o ukončovaní štúdia na stredných školách v znení neskorších predpisov **upravené podmienky na vykonanie MS**. Úpravy zahŕňajú špecificky upravené testové zošity, technické zabezpečenie zadávania testu a pod. Preto budú súčasťou elektronického formulára pre prihlasovanie žiakov aj údaje o žiakoch so ZZ. Riaditeľ školy informuje žiakov so ZZ **do 30. septembra 2020** o možnosti úprav podmienok na vykonanie MS.

Podľa **upravených podmienok** môže maturovať iba žiak so ZZ v triede strednej školy vzdelávaný spolu s ostatnými žiakmi formou školskej integrácie (začlenenia).

Žiaci so ZZ, na ktorých sa vzťahujú úpravy, sú žiaci:

* so sluchovým postihnutím,
* so zrakovým postihnutím,
* s telesným postihnutím,
* chorí a zdravotne oslabení,
* s vývinovými poruchami učenia,
* s poruchami aktivity a pozornosti,
* s poruchami správania,
* s narušenou komunikačnou schopnosťou,
* s autizmom alebo ďalšími pervazívnymi vývinovými poruchami,
* s viacnásobným postihnutím.

**Žiadosť žiaka so ZZ o úpravu podmienok MS je súčasťou písomného oznámenia, ktorým sa žiak prihlasuje na MS.** Obsahuje osobné údaje žiaka, požadované úpravy a odborný posudok (vyhláška o ukončovaní štúdia na stredných školách v znení neskorších predpisov, § 14, odsek 7 až 10). Oznámenie o úprave podmienok MS prekonzultuje riaditeľ školy s vyučujúcimi žiaka a rozhodnutie oznámi žiakovi.

Pri prihlásení žiaka na MS je potrebné vyznačiť v IS druh postihnutia, skupinu podľa stupňa obmedzenia a požadované úpravy testu na vykonanie EČ MS.

**7 Distribúcia testov EČ MS a zabezpečenie regulárneho priebehu**

 **MATURITY 2021**

Jedným z nevyhnutných predpokladov úspešnej realizácie MS je aktívna spolupráca všetkých zúčastnených organizácií, škôl, učiteľov a žiakov. Preto je potrebné, aby všetci zúčastnení pristupovali k realizácii MATURITY 2021 **zodpovedne a presne dodržiavali pokyny organizátorov a externého dozoru.** Z dôvodu regulárneho priebehu MS budú testy zabezpečené ochrannými prvkami.

Zásielky s testami bude kuriér doručovať do distribučných centier OŠ OÚ. Riaditelia škôl si zásielku s testami prídu prevziať vždy v deň konania EČ MS z daného predmetu/predmetov na príslušné distribučné miesto podľa harmonogramu vypracovaného príslušným OŠ OÚ.

Správnosť a neporušenosť obsahu zásielky po jej prekontrolovaní potvrdia riaditeľ školy a pracovník OŠ OÚ svojimi podpismi. Za bezpečné a včasné doručenie zásielok pred začiatkom administrácie testov zodpovedá riaditeľ školy. Testy budú zabalené v bezpečnostných obaloch tak, aby sa bez porušenia a poškodenia ochranných prvkov nedalo do testov nahliadnuť. Právo otvoriť bezpečnostné obaly po prekontrolovaní neporušenosti ochranných prvkov má externý dozor (predseda PMK), ktorý sa riadi centrálnymi pokynmi upravujúcimi administráciu EČ a PFIČ MS.

**8 Spracovanie výsledkov**

**Odpovede na úlohy EČ MS** budú žiaci zapisovať do samoprepisovacích odpoveďových hárkov. Originál škola zašle na centrálne spracovanie, kópia zostáva archivovaná v škole.

**Práce PFIČ MS** z cudzích a vyučovacích jazykov budú žiaci písať na tlačivá, ktoré si zabezpečí škola.

Po administrácii testov EČ MS administrátori zozbierajú všetky odpoveďové hárky a sústredia ich v miestnosti, ktorú po dohode s predsedom PMK určil riaditeľ školy.

Administrátori v spolupráci so školským koordinátorom a predsedom PMK osobitne roztriedia odpoveďové hárky na originály a kópie a originály pripravia na hodnotenie.

**Hodnotenie odpovedí žiakov na úlohy s krátkou odpoveďou testov EČ MS** (okrem matematiky a slovenského jazyka a literatúry), sa uskutoční podľa centrálnych pokynov po skončení administrácie týchto testov.

Po hodnotení odpovedí žiakov na úlohy s krátkou odpoveďou zašlú školy originály odpoveďových hárkov na centrálne spracovanie do NÚCEM prostredníctvom kuriérskej služby.

Zodpovednosť za **hodnotenie prác PFIČ MS** nesie riaditeľ školy . Tieto práce sa centrálne nevyhodnocujú, ale hodnotia ich podľa pokynov NÚCEM interní učitelia príslušnej školy s aprobáciou z daného predmetu. Termín hodnotenia určí riaditeľ školy. Hodnotenie môže prebiehať v rozsahu niekoľkých dní, pričom výsledky musia byť žiakom oznámené najneskôr desať dní pred konaním ÚFIČ MS. Kontrolu správnosti hodnotenia prác PFIČ MS vykonávajú predsedovia PMK, prípadne pracovníci Štátnej školskej inšpekcie.

**9 Informovanie škôl a žiakov o výsledkoch EČ MS**

**Najneskôr desať dní pred začiatkom ÚFIČ MS budú do škôl doručené výsledky (výsledkové listiny) žiakov príslušnej školy z EČ MS, aby o nich mohla škola v zmysle školského zákona informovať svojich žiakov.**

Vo výsledkových listinách bude uvedená úspešnosť žiaka v teste (v percentách), jeho relatívna úspešnosť v porovnaní s celoslovenským výsledkom (percentil) a základné štatistické výsledky školy. Percentuálne vyjadrenie úspešnosti žiaka v EČ MS a dosiahnutý percentil sa uvádzajú na maturitnom vysvedčení.

**10 Spolupráca pri realizácii MATURITY 2021**

Za nerušený a regulárny priebeh MS zodpovedajú zástupcovia všetkých zúčastnených organizácií – pracovníci NÚCEM, riaditelia škôl, predsedovia ŠMK a PMK, pracovníci OŠ OÚ, ŠVS a ŠŠI. Od kvality vzájomnej spolupráce a zodpovedného prístupu všetkých zainteresovaných závisí úspešný priebeh MS.

Informácie pre výchovných poradcov, triednych učiteľov, rodičov a žiakov sú uvedené v informačných materiáloch ***Informácie pre výchovných poradcov, triednych učiteľov, rodičov a žiakov,*** ktoré sú zverejnené na stránke [www.nucem.sk](http://www.nucem.sk) .

Ďalšie informácie nájdete na: [www.nucem.sk](http://www.nucem.sk), https://maturita.svsbb.sk/